标题：除蝗
蝗灾之时
谨按：春秋至于胜国其间蝗灾，书月者一百一十有一，书二月者二、书三月者三、书四月者十九、书五月者二十、书六月者三十一、书七月者二十、书八月者十二、书九月者一、书十二月者三。是最盛于夏秋之间，与百糓长养成熟之时正相值也，故为害最广。小民遇此乏绝最甚。若二三月蝗者，按《宋史》言：二月，开封府等百三十州县蝗蝻复生，多去岁蛰者，《汉书》安帝永和四年五年比岁书：夏蝗而六月三月，书：去岁蝗处复蝗子生，曰；蝗蝻。蝗子则是去岁之种。蝗非蛰蝗也。闻之老农言：蝗初生如粟米，数日旋大如蝇，能跳跃羣行，是名为蝻。又数日即羣飞，是名为蝗。所止之处喙不停啮，故《易林》名为饥虫也，又数日孕子于地矣。地下之子十八日复为蝻，蝻复为蝗，如是传生害之，所以广也。秋月下子者则依附草木，枵然枯朽非能蛰蔵过冬也。然秋月下子者十有八九而灾，于冬春者百止一二，则三冬之候，雨雪所摧损灭者多矣。其自四月以后而书灾者，皆本岁之初蝗，非遗种也。故详其所自生与其所自灭，可得殄绝之法矣。
蝗生之地
谨按：蝗之所生，必于大泽之涯，然而洞庭彭蠡具区之旁，终古无蝗也，必也骤盈骤涸之处，如幽涿以南、长淮以北、青兖以西、梁宋以东诸郡之地，湖漅广衍，暵隘无常，谓之涸泽，蝗则生之。歴稽前代及耳目所覩记，大都若此。若地方被灾，皆有延及与其传生者耳。《略摭往牍》如元史百年之间所载：灾伤路郡、州县几及四百，而西至秦晋称平阳。解州、华州各二称陇陕。河中称绛耀，同陕、鳯翔、岐山、武功、灵寳者各一。大江以南称江浙、龙兴、南康、镇江、丹徒各一，合之二十有二，于四百为二十之一耳。自万厯三十三年，北上至天启元年，南还七年之间，见蝗灾者六，而莫盛于丁巳，是秋奉使夏，州则闗、陕、邠、岐之间徧地皆蝗。而土人云：百年来所无也。江南人不识蝗为何物，而是年亦南至常州，有司士民尽力扑灭乃尽。故涸泽者，蝗之本原也，欲除蝗，图之此其地矣。
蝗生之縁
必于大泽之旁，者职所见。万厯庚戌，滕邹之间皆言起于昭阳吕孟湖。任邱之人言：蝗起于赵堡口，或言来从苇地，苇之所生，亦水涯也。则蝗为水种，无足疑矣。或言：是鱼子所化。而职独断以为鰕子何也。凡倮虫、介虫与羽虫，则能相变，如螟蛉为蜾蠃、蛣蜣为蝉、水蛆为蚊是也。若鳞虫能变为异类，未之见矣，此一证也。《尔雅》翼言：鰕善游而好跃，蝻亦善跃，此二证也，物虽相变，大都蜕壳即成。故多相肖。若蝗之形酷类鰕，其身、其首、其纹脉、肉味、其子之形味无非鰕者。此三证也。又蚕变为蛾蛾之，子复为蚕。《太平御览言》丰年，蝗变为鰕，知鰕之亦变为蝗也，此四证也。鰕有诸种，白色而壳柔者散子于夏初，赤色而壳坚者散子于夏末，故蝗蝻之生亦早晚不一也。江以南多大水而无蝗，盖湖漅积潴水草生之，南方水草农家多取以壅田，就不其然，而湖水常盈，草恒在水，鰕子附之则复为鰕而已。北方之湖盈则四溢，草随水上，迨其既涸，草流涯际，鰕子附于草间，既不得水，春夏郁蒸，乘湿热之气变为蝗蝻，其势然也。故知蝗生于鰕，鰕子之为蝗，则因于水草之积也。
治蝗之法
考昔人治蝗之法载籍所记颇多，其最著者则唐之姚崇，最严者则宋之淳熙勅也。《崇传》曰：开元四年，山东大蝗，民祭且拜，坐视食苗不敢捕，崇奏诗云：秉彼蟊贼付畀炎火。汉光武诏曰：勉顺时政，劝督农桑去彼螟蜮以及蟊贼，此除蝗诏也。蝗畏人易驱，又田皆有主，使自救其地，必不惮勤。请夜设火坎其旁，且焚且瘗乃可尽。古有讨除不胜者，特人不用命耳，乃出御史为捕蝗使，分道杀蝗，汴州刺史倪若水上言：除天灾者当以徳。昔，刘聪除蝗不克而害愈甚，拒御史不应命。崇移书谓之曰：聪伪主徳，不胜妖，今妖不胜徳。古者良守蝗避其境，谓修徳，可免彼，将无徳致然乎。今坐视食苖忍而不救，因以无年，刺史其谓徳何。若水惧乃縦，捕得蝗十四万石时，议者喧哗，帝疑复以问崇，对曰：庸儒泥文不知变，事固有违，经而合道，反道而适权者。昔，魏世，山东蝗小忍不除，至人相食。后秦有蝗，草木皆尽，牛马至相噉毛。今飞蝗所在充满加复蕃息，且河南、河北家无宿藏一，不获则流离，安危系之。且讨蝗縦不能尽，不愈于养以遗患乎，帝然之。黄门监 卢懐慎曰：凡天灾安可以人力制也，且杀蝗多必戾和气，愿公思之。崇曰：昔，楚王吞蛭而疾瘳，叔敖断蛇而福降。今蝗幸可驱，若縦之榖且尽，如百姓何杀虫救人，祸归于崇，不以累公也。蝗害讫息。宋 淳熙勅：诸蝗虫初生，若飞落，地主邻人隐蔽不言，耆保不实时申举扑除者，各杖一百许。人告报当职官，承报不受理，及受理而不即亲临扑除，或扑除未尽而妄申尽净者，各加二等。诸官司荒田、牧地经飞蝗住落处，令佐应差募人取掘虫子，而取不尽因致次年生发者，杖一百。诸蝗虫生发飞落及遗子而扑掘不尽，致再生发者，地主、耆保各杖一百。诸给散捕取虫蝗谷而减克者，论如：吏、人、乡、书手，揽纳税受乞财物法。诸系工人因扑掘虫蝗，乞取人户财物者，论如重禄、工人因职受乞法诸令：佐遇有虫蝗生发，虽已差出而不离本界者，若縁虫蝗论罪。并在任法又诏：因穿掘打扑损苖种者，除其税，仍计价。官给地主钱数毋过一顷。此外复有二法。一曰：以粟易蝗。晋 天福七年命百姓捕蝗，一斗以粟一斗，偿之此类是也，一曰：食蝗。唐 贞元元年夏，蝗民蒸蝗暴亁，扬去翅足而食之。臣谨按：蝗虫之灾不捕不止，倪若水卢懐慎之说谬也。不忍于蝗而忍于民之饥而死乎。为民御灾捍患，正应经义，亦何违经反道之有。修徳、修刑理无相左。敌国盗贼比于蝗灾，总为民害。宁云修徳可弭一切，攘却捕治之法，废而不为也。淳熙之勅，初生飞落，咸应申报、扑除、取掘，悉有条章。今之官民所未闻见，似应依仿申严，定为功罪，着之甲令也。食蝗之事载籍所书不过二三。唐太宗吞蝗以为代民受患。传述千古矣。乃今东省畿南用为常食，登之盘飱。臣尝治田天津，适遇此灾，田间小民不论蝗蝻，悉将烹食。城市之内用相馈遗，亦有熟而干之，鬻于市者。则数文钱可易一斗，噉食之余家户囷积，以为冬储。质味与干鰕无异，其朝晡不充恒食此者，亦至今无恙也。而同时所见山陕之民，犹惑于祭拜，以伤触为戒，谓为可食即复骇然，盖妄信流传，谓戾气所化，是以疑神疑鬼，甘受戕害。东省畿南，既明知鰕子一物，在水为鰕，在陆为蝗，即终岁食蝗，与食鰕无异，不复疑虑矣。今拟先事消弭之法臣窃谓：既知蝗生之縁，即当于原本处，计画令山东、河南、南北直隶有司、衙门，凡地方有湖荡、垫洼、积水之处，遇霜降水落之后，即亲临勘视本年潦水所至到，今水涯有水草存积即多，集夫众侵水芟刈，敛置髙处，风戾日曝，待其干燥，以供薪燎。如不堪用就地焚烧，务求浄尽。此须抚按、道府实心主持，令州县官各各同心协力，方为有益。若一方怠事，就此生发蔓及他方矣。姚崇所谓：讨除不尽者人，不用命此之谓也。若春夏之月，居民于波湖中捕得子鰕一石，减蝗百石。干鰕一石，减蝗千石。但令民通知此理，当自为之不烦吿戒矣。 
水草既去，鰕子之附草者可无生发矣。若鰕子在地，明年春夏得水土之气，未免复生。则须临时捕治。其法有三。其一：臣见湖旁居民言蝗初生时，最易扑治，宿昔变异，便成蝻子散漫跳跃，势不可遏矣。法当令：居民里老时加察视，但见土脉坟起，便即报官，集众扑灭，此时措手力省，功倍其二，已成蝻子跳跃行动，便须开沟打捕。其法：视蝻将到处，预掘长沟，深广各二尺，沟中相去丈许即作一坑，以便埋掩多集，人众不论老弱悉要趋赴，沿沟摆列，或持箒，或持扑打器具，或持锹锸，毎五十人用一人鸣锣其后，蝻闻金声努力跳跃，或作或止渐令近沟，临沟即大击不止，蝻惊入沟中，势如注水，众各致力，扫者自扫，扑者自扑，埋者自埋，至沟坑具满而止，前村如此，后村复然。一邑如此，他邑复然，当浄尽矣。若蝗如豆大尚未可食，长寸以上即燕齐之民，畚盛嚢括负戴而归，烹煮暴干以供食也。其三：振羽能飞，飞即蔽天，又能渡水。扑治不及。则视其落处，纠集人众各用绳兜兜取，布嚢盛贮。官司以粟易之，大都粟一石易蝗一石，杀而埋之。然论粟易则有一说：先儒有言：救荒莫要乎近，其人假令乡民去邑数十里负蝗易米，一往一返即二日矣。臣所见蝗盛时，幕天匝地，一落田间广数里，厚数尺，行二三日乃尽。此时蝗极易得，官粟有几，乃令人往返道路乎，若以金钱近其，人而易之，随收随给，即以数文钱易蝗一石，民犹劝为之矣。或言：差官下乡一行人従，未免蚕食里正民户，不可不戒。臣以为不然也，此时为民除患，肤髪可捐，更率人蚕食，尚可谓官乎。佐贰为此，正官安在。正官为此，院道安在。不于此辈，创一警百而惩噎废食，亦复何官不可废，何事不可已耶，且一郡一邑岂乏义士，若绅、若弁、青衿、义民择其善者，无不可使，亦且有自愿捐赀者，何必官也。其给粟则以得蝗之，难易为差，无须预定矣。事后剪除之法则：淳熙令之取掘虫子是也。元史《食货志》亦云：毎年十月，令州县正官一员巡视境内，有虫蝗遗子之地，多方设法除之。臣按：蝗虫遗子，必择坚垎黑土髙亢之处，用尾栽入土中下子。深不及一寸，仍留孔窍，且同生而羣飞羣食，其下子必同时同地势，如蜂窠易寻觅也。一蝗所下十余，形如豆粒，中止白汁，渐次充实，因而分颗，一粒中即有细子百余。或云：一生九十九子，不然也。夏月之子易成，八日内遇雨则烂壊，否则至十八日生蝗矣。冬月之子难成，至春而后生蝻，故遇腊雪春雨则烂壊不成，亦非能入地千尺也。此种传生一石可至千石，故冬月掘除尤为急务，且农力方闲可以从容搜索。官司即以数石粟易一石子，犹不足惜苐。得子有难易，受粟宜有等差，且念其冲冒严寒，尤应厚给，使民乐趋其事可矣。臣按：已上诸事，皆须集合众力，无论一身、一家、一邑、一郡不能独成其功。即百举一隳犹足偾事。唐 开元四年夏五月，勅委使者详察州县，勤惰者各以名闻，由是连岁蝗灾不至大饥，盖以此也。臣故谓：主持在各抚按，勤事在各郡邑，尽力在各郡邑之民，所惜者北土闲旷之地，土旷人稀，毎遇灾时，蝗阵如云，荒田如海，集合佃众犹如晨星，毕力讨除百不及一，徒有伤心惨目而已。昔年，蝗至常州，数日而尽，虽縁官勤亦因民众以此思之，乃愈见均民之不可已也。 
陈龙正曰：蝗可和野菜煮食。见于《范仲淹疏》又曝亁可代鰕米，尽力捕之既除害又佐食，何惮不为，然西北，人肯食，东南，人不肯食，亦以水区被蝗时少，不习见闻故耳。崇祯辛巳，嘉湖旱蝗，鄊民捕蝗饲鸭，鸭极易肥大，又山中人畜猪不能买食，试以蝗饲之，其猪初重二十斤，旬日肥大至五十余斤，可见世间物性，宜于鸟兽食者，人食之未必宜。若人可食者，鸟兽无反不可食之理。蝗可供猪鸭无怪也，推之恐不止此，特表而出之。 
陈芳生曰：蝗未作，修徳以弭之，蝗既作，必捕杀，以殄之。虽为事不同而道则无二，疽已发于背，而进以调元气之说，曰吾何事乎。刀针吾知，元气未及调，而毒已内攻心肺死矣。倪若水卢懐慎所见，殆调元气于疽发之际者，与大约鄙劣惰懦之夫，视生民之死生，国家之存亡，都无与于已，而惟恐我之稍拂，乎鬼则祸将立至，使朝廷下一令曰：蝗初作守。令捕不尽，致为民害。夺其职，没入其家以备赈。则畏祸之念更切于谄鬼，而蝗可立尽。淳熙之勅似犹未严也，盖天下之祸易于漫衍者，必于初发治之，则为力易而所害不大。而鄙夫非祸将切身，必不肯竭力以从事。故愚谓：捕蝗之令必严其法，以督之。盖亦一家哭不如一路哭之，意且古良吏，蝗毎不入其境。今有事于捕，已可愧矣。捕之而复不力，则良心已无，虽严罚岂为过耶。